苏辙
送毛君致仕还乡
古人避世事，岂问家有无。
但言鸿鹄性，不受樊笼拘。
公家昔盛时，阡陌连三衢。
食廪济寒饿，婚嫁营羁孤。
千金赴高义，脱手曾须臾。
晚为二千石，得不偿所逋。
抚掌不复言，但以文字娱。
我恨见公迟，冉冉重霜须。
高吟看落笔，剧饮惊倒壶。
负罪不自知，适意忘忧虞。
忽闻叩天阍，言旋故山庐。
朋友不及谋，亲戚亦惊呼。
人生各有意，何暇问俗徒。
嗟我好奇节，叹公真丈夫。
天高片帆远，目断青风徂。
惟应东宫保，迎笑相携扶。